সেমিফাইনালের প্রথম পর্বে জয়ই লক্ষ্য মোহনবাগানের

ওয়েব ডেস্ক: অবশেষে আজ বৃহস্পতিবার আইএসএলে (ISL 2024-25) প্রত্যাবর্তন ঘটছে মোহনবাগান সুপার জায়ান্টের (Mohun Bagan SG)। সেই ৮ মার্চ এফসি গোয়ার বিরুদ্ধে ২-০ জিতে লিগ-শিল্ড তুলেছিল হোসে মোলিনার (Jose Molina) দল। তারপর থেকে একপ্রকার বিশ্রামে রয়েছে তারা। আজ জামশেদপুর এফসির (Jamshedpur FC) বিরুদ্ধে তাদেরই মাঠে সেমিফাইনালের প্রথম পর্ব। প্লে অফে ফেভারিট নর্থ-ইস্ট ইউনাইটেডকে ধরাশায়ী করে সেমিফাইনালে উঠেছে জামশেদপুর, কাজেই বাগানের সামনে শক্ত চ্যালেঞ্জ।

তার উপর এদিন চোটের কারণে থাকবেন না মাঝমাঠের স্তম্ভ আপুইয়া। নেই আক্রমণের অন্যতম অস্ত্র মনবীর সিং (Manvir Singh)। আপুইয়ার জায়গায় মোলিনা খেলাতে পারেন অনিরুদ্ধ থাপা, দীপক টাংরিকে, সাহাল আবদুল সামাদও মাঝমাঠে খেলতে পারেন। তবে সাহালকে হয়তো মনবীরের পরিবর্ত হিসেবে উপরে তুলতে পারেন বাগান কোচ। আর নয়তো ডান প্রান্ত থেকে জেসন কামিংস খেলতে পারেন।

আরও পড়ুন: ডার্বি জয়ী লিভারপুল, জিতল ম্যান সিটিও

গত মরসুমে লিগ-শিল্ড জিতলেও আইএসএল কাপ জিততে পারেনি মোহনবাগান। ফাইনালে যুবভারতী ক্রীড়াঙ্গন থেকে ট্রফি নিয়ে চলে গিয়েছিল মুম্বই সিটি এফসি। এবার শুভাশিস বসুদের লক্ষ্য কোনওভাবে কাপ না ফস্কানো। লিগ পর্যায়ে দেশের সেরা দল যদি ট্রফি না পায় তা কিছুটা অসম্মানের। সেই লক্ষ্যে আজ জামশেদপুরের মাঠে জয় চাই।

অন্য সেমিফাইনালের প্রথম পর্বে বুধবার এফসি গোয়াকে (FC Goa) ২-০ হারিয়ে দিয়েছে বেঙ্গালুরু এফসি (Bngaluru FC)। গোয়া কিন্তু লিগে বেঙ্গালুরুর থেকে উপরে শেষ করেছিল। কিন্তু নক আউট ম্যাচের চাপ নিতে পারেনি। তবে দ্বিতীয় লেগে আর একটা সুযোগ পাবে গোয়া, খেলা তাদের নিজেদের মাঠে। ফতোরদা স্টেডিয়ামে দুই গোলের ব্যবধান কমাতে হবে তাদের।